Na rokovanie

Národnej rady Slovenskej republiky

**I.**

 Podľa čl. 102 ods. 1 písm. o) Ústavy Slovenskej republiky vraciam Národnej rade Slovenskej republiky zákon z 20. decembra 2022 o ochrane ovzdušia a o zmene a doplnení niektorých zákonov (ďalej len „schválený zákon“).

 Navrhujem, aby Národná rada Slovenskej republiky pri opätovnom prerokovaní schválila zákon so zmenou uvedenou v časti III..

**II.**

 Schválený zákon bol na rokovanie Národnej rady Slovenskej republiky (ďalej len „národná rada“) predložený ako vládny návrh zákona o ochrane ovzdušia a o zmene a doplnení niektorých zákonov (ďalej len „pôvodný návrh zákona“). V rámci druhého čítania v národnej rade bol schválený poslanecký pozmeňujúci a doplňujúci návrh, na základe ktorého sa do pôvodného návrhu zákona doplnil nový článok obsahujúci novelu zákona č. 201/2009 Z. z. o štátnej hydrologickej službe a štátnej meteorologickej službe v znení zákona č. 39/2013 Z. z. (ďalej len „zákon č. 201/2009 Z. z.“).

 Podľa § 11 ods. 2 písm. a) až c) zákona č. 201/2009 Z. z. je Slovenský hydrometeorologický ústav, ktorý spravuje štátnu hydrologickú sieť a štátnu meteorologickú sieť, oprávnený:

1. zriaďovať a odstraňovať pozorovacie objekty štátnej hydrologickej siete a štátnej meteorologickej siete na cudzej nehnuteľnosti,
2. vstupovať a využívať prístupové cesty na cudziu nehnuteľnosť pri prevádzkovaní pozorovacích objektov štátnej hydrologickej siete a pozorovacích objektov štátnej meteorologickej siete,
3. vykonávať nevyhnutné úpravy pôdy alebo porastu ohrozujúce bezpečnosť a spoľahlivosť pozorovacích objektov štátnej hydrologickej siete a pozorovacích objektov štátnej meteorologickej siete, ak to po prechádzajúcej výzve neurobil vlastník alebo užívateľ pozemku.

Podľa čl. VI šiesteho bodu schváleného zákona sa má do § 11 zákona č. 201/2009 Z. z. doplniť nový odsek 6, ktorý znie: *„Oprávnenia podľa odseku 2 písm. a) až c) sú vecnými bremenami viaznucimi na dotknutých nehnuteľnostiach. Návrh na vykonanie záznamu do katastra nehnuteľností podá ústav v lehote do 90 dní od zriadenia pozorovacieho objektu štátnej hydrologickej alebo štátnej meteorologickej siete.“*.

Podľa čl. 20 ods. 1 Ústavy Slovenskej republiky (ďalej len „Ústava“) má každý právo vlastniť majetok. Vlastnícke právo všetkých vlastníkov má rovnaký zákonný obsah a ochranu.

Podľa čl. 20 ods. 4 Ústavy vyvlastnenie alebo nútené obmedzenie vlastníckeho práva je možné iba v nevyhnutnej miere a vo verejnom záujme, a to na základe zákona a za primeranú náhradu.

Ústavný súd Slovenskej republiky (ďalej len „ústavný súd“) vo svojom náleze sp. zn. PL. ÚS 42/2015 z 12. októbra 2016, kde ústavný súd posudzoval zriadenie zákonného vecného bremena na majetku vlastníka a zákonom upravenú jednorazovú náhradu za takéto obmedzenie vlastníckeho práva, a teda otázku súladu s čl. 20 ods. 4 Ústavy a čl. 1 Dodatkového protokolu k Dohovoru o ochrane ľudských práv a základných slobôd, konštatoval: *„Podmienka primeranej náhrady má zdvojený účel. Patrí ku kumulatívnym podmienkam ochrany vlastníka, a preto pôsobí preventívne, vytvára ekonomickú protiváhu k nadmernému akcentovaniu verejného záujmu. ... Účelom podmienky primeranej náhrady zároveň je kompenzovať vlastníka za ujmu na jeho právach náležiacich k obsahu vlastníckeho práva. Pri vyvlastnení aj pri nútenom obmedzení vlastníckych práv dôjde k zásahu, ktorý bude v súlade s ústavou len vtedy, ak sa splní účel poskytnutia „primeranej náhrady“.*“.

Schváleným zákonom sa majú zriadiť vecné bremená zodpovedajúce oprávneniam Slovenského hydrometeorologického ústavu podľa § 11 ods. 2 písm. a) až c) zákona č. 201/2009 Z. z.. Uvedené vecné bremená predstavujú obmedzenie vlastníckeho práva vlastníkov dotknutých nehnuteľností, s ktorými sú spojené. Ide teda o zákonné obmedzenie vlastníckeho práva, ktoré musí spĺňať aj materiálne podmienky vyžadované v čl. 20 ods. 4 Ústavy, ktorými sú verejný záujem, nevyhnutná miera a primeraná náhrada.

Obdobné znenie zriadenia vecného bremena zákonom pozná viacero zákonov, ktorým dochádza k obmedzeniu vlastníckych práv vlastníka vo verejnom záujme najmä zriadením konkrétneho vedenia na jeho pozemku: zákon č. 251/2021 Z.z. o energetike, zákon č. 657/2004 Z.z. o tepelnej energetike, zákon č. 351/2011 Z.z. o elektronických komunikáciách, zákon č. 442/2002 Z.z. o verejných vodovodoch a verejných kanalizáciách, zákon č. 669/2007 Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá.

Tieto zákony súčasne priznávajú právo na primeranú náhradu za zriadenie vecného bremena, a to buď bez výslovného určenia, že ide o jednorazovú náhradu alebo právo na primeranú náhradu výslovne konkretizujú ako právo na jednorazovú náhradu za opísané obmedzenie vlastníckeho práva (zriadenie vecného bremena v prospech tretej osoby), ktorej výška sa určí znaleckým posudkom.

Ustanovenie čl. VI šiesteho bodu schváleného zákona sa však obmedzuje iba na samotné zriadenie vecných bremien a úpravu vykonania záznamu do katastra nehnuteľností. Absentuje akékoľvek ustanovenie o primeranej náhrade za obmedzenie vlastníckeho práva, a preto nemožno hovoriť o splnení materiálnej podmienky primeranej náhrady, ktorú Ústava vyžaduje, a v zmysle vyššie uvedeného nálezu ústavného súdu nemožno hovoriť ani o ústavne súladnom obmedzení vlastníckeho práva.

Keďže všetky materiálne podmienky ústavnosti obmedzenia vlastníckeho práva musia byť splnené kumulatívne, nesplnenie čo i len jednej z nich znamená nesúlad s Ústavou a preto nie je potrebné zaoberať sa prieskumom splnenia ostatných.

Schválený zákon v Čl. VI v šiestom bode tak nie je v súlade s čl. 20 ods. 4 Ústavy a čl. 1 Dodatkového protokolu k Dohovoru o ochrane ľudských práv a základných slobôd

**III.**

 V nadväznosti na pripomienky uvedené v časti II. navrhujem, aby Národná rada Slovenskej republiky pri opätovnom prerokovaní schválila zákon s touto zmenou:

1. V čl. VI sa vypúšťa šiesty bod.

Doterajšie body sa primerane prečíslujú.

Bratislava 30. decembra 2022